รูดบัตรซื้อกองทุน
โดย...ชัตน์วรี
11 ธ.ค. 2558

โดย...ชัตน์วรี
โค้งสุดท้ายของปี 2558 ใครที่ยังไม่ได้ซื้อกองทุนรวมหุ้นระยะยาว (แอลทีเอฟ) และกองทุนรวมเพื่อการเลี้ยงชีพ (อาร์เอ็มเอฟ) เพื่อเก็บเป็นเงินออมหรือเงินลงทุน แถมยังได้ลดหย่อนภาษี ตอนนี้ถือว่าเป็นโอกาสทองแล้วนะ บรรยากาศเป็นใจ ตลาดหุ้นก็ตก ทองคำก็ร่วง มาซื้อกองทุนกันดีกว่า
สำหรับคนที่เตรียมการจะเอาโบนัสมาซื้อ LTF/RMF แต่โบนัสยังไม่ออกหรือยังไม่มีเงินสดที่จะซื้อ การรูดบัตรเครดิตเพื่อซื้อกองทุนก็เป็นทางเลือกหนึ่งที่น่าสนใจ โดยส่วนใหญ่บัตรเครดิตของแต่ละธนาคารจะให้รูดซื้อกองทุนในบริษัทจัดกองทุนรวม (บลจ.) ในเครือของธนาคารตัวเองอยู่แล้ว
ตัวอย่างของโปรโมชั่นของบัตรเครดิตต่างๆ ที่สามารถใช้รูดซื้อ LTF/RMF ได้ คือ
บัตรเครดิตทีเอ็มบี เพียงสะสมยอดเงินลงทุนสุทธิใน LTF/RMF ของ บลจ.ทหารไทย อเบอร์ดีน เมนูไลฟ์ ยูโอบี โดยทุกๆ 5 หมื่นบาท รับเงินคืน 100 บาท
บัตรเดรดิตในเครือกรุงศรี ซื้อกองทุนของ บลจ.กรุงศรี ได้รับหน่วยลงทุน KFCASH มูลค่าต่อยอดเงินลงทุนสะสมทุก 1 แสนบาท นอกจากนี้บัตรกรุงศรีฯ ยังสามารถรูดซื้อกองทุนอเบอร์ดีน ABLTF, ABSC-RMF และ ABAPAC-RMF
บลจ.ภัทร เปิดให้ผู้ลงทุนใช้บัตรเครดิตทุกธนาคาร ยกเว้น CITI Bank และ AMEX ซื้อหน่วยลงทุนได้ โดยการลงทุน LTF/RMF ทุกๆ 5 หมื่นบาท จะได้รับหน่วยลงทุน ภัทรมันนี่ โพสิทีฟ (PHATRA MP) มูลค่า 100 บาท
นอกจากนี้ ยังมีบัตรเครดิตอีกหลายสถาบัน ทั้งธนาคารกรุงเทพ ธนาคารกสิกรไทย ธนาคารไทยพาณิชย์ ฯลฯ
แม้ว่าโปรโมชั่นบัตรเครดิตที่ใช้ซื้อกองทุนฯ จะไม่ค่อยหวือหวาหรือดุเดือดเหมือนเมื่อ 2-3 ปีที่แล้ว เนื่องจากเมื่อปี 2556 สมาคมบริษัทจัดการลงทุนออกประกาศให้ บลจ.ทุกแห่งห้ามให้คะแนนสะสมในโปรโมชั่นและการให้ Cash Back ผ่านบัตรเครดิต เพื่อไม่ให้ผู้ลงทุนตกเป็นเหยื่อของการตลาดที่เห็นแก่ผลประโยชน์โปรโมชั่นมากกว่าการตัดสินลงทุนซื้อหน่วยลงทุนเพื่อการลงทุนหรือเป็นเงินออมมากกว่า
อย่างไรก็ตาม การใช้บัตรเครดิตเพื่อรูดซื้อกองทุนฯ จะต้องคำนึงความสามารถในการชำระหนี้ เพราะถึงเวลาบัตรเครดิตเรียกเก็บเงิน คุณจะต้องจ่ายชำระทั้งหมดเต็มจำนวน ถ้าไม่สามารถชำระได้เต็มจำนวนจะต้องโดนดอกเบี้ยปรับสูง 20-28% รวมทั้งต้องคำนึงถึงความเสี่ยงหากตลาดหุ้นตกลงอีก ก็มีโอกาสผลตอบแทนก็อาจจะลดลงหรือขาดทุนก็ได้เช่นกัน